KYK: Bakleiery oor speler se gewig | Netwerk24
16 Desember 2019 10:26
Jamie George (links) van Saracens kyk toe terwyl sy spanmaats en Munster-spelers in 'n massa-bakleiery betrokke raak. Foto: Getty Images
Europese Professionele Klubrugby (EPCR), die beheerliggaam van die Europese Kampioenebekerreeks, het bevestig hy ondersoek 'n massa-bakleiery in Saracens se 15-6-sege oor Munster.
Rugby365 berig die verdedigende kampioen se oorwinning Saterdag op Allianz Park is versuur deur aantygings dat Munster se spandokter, Jamie Kearns, die Engelse haker Jamie George gespot het oor sy gewig.
Munster word deur die voormalige Springbok-hulpafrigter Johann van Graan gebrei.
EPCR sê hy ondersoek "voorvalle" gedurende die wedstryd en verkry verklarings van die skeidsregter, Pascal Gauzere, sy assistente en beamptes van albei klubs.
Die beheerliggaam sê hy sal geen verdere kommentaar lewer nie totdat die ondersoek voltooi is.
Die bakleiery het oorgeloop na die atletiekbaan rondom die rugbyveld voordat die situasie ontlont is.
Saracens se hulpafrigter Alex Sanderson het later aangevoer sy span se woede is veroorsaak deur 'n aanmerking van Kearns oor George.